Annette Vilhelmsen (SF), 2012-03-13:
Som de øvrige ordførere har fortalt, vedrører denne ordførertale B 45, der er en opfordring fra Enhedslisten om at trække aktstykke 60 af 21. februar 2012 tilbage.
Enhedslisten fremsætter i dag et forslag om at trække aktstykket tilbage, fordi kravene, der stilles til den fusionerede vestjyskBANK, ikke er skrappe nok.
For et par uger siden stod vi også her i salen og behandlede et lignende beslutningsforslag, og her blev det gjort klart, at der i forbindelse med statsgaranti for pengeinstitutter stilles en række krav til drift, økonomi og lønninger.
Derfor kan vi i SF igen sige, at vi er helt enige i, at der skal stilles krav til de banker, som staten ejer aktier i, og vi er også med på, at vi kan diskutere, om de krav, der stilles, er strenge nok og har konsekvenser, som rækker langt nok.
Hvis fusionen mellem Aarhus Lokalbank og vestjyskBANK bliver godkendt, vil staten eje majoriteten af aktierne i den fusionerede bank.
Derfor bliver der også i det tilfælde stillet en række fornuftige krav til banken gennem statens ejerskabspolitik og aftalen om statsstøtte.
Bankens sundhedstilstand skal f.eks. vurderes, og den skal leve op til forskellige krav, der sikrer, at fusionen ikke kan skade indskydere, obligationsindehavere og investorer.
Og i perioden for statsgaranti vil der desuden være et forbud mod, at bestyrelsen og direktionen modtager udbytte, ligesom der heller ikke må foretages nye aktieoptionsprogrammer eller tilbagekøbsprogrammer.
I SF er vi enige i, at direktionerne ikke skal aflønnes uhensigtsmæssigt højt.
Derfor er vi glade for, at der allerede eksisterer strenge begrænsninger for aflønning af direktion og bestyrelse i banker, som modtager statsstøtte, f.eks. må den variable del af direktionens løn maksimalt udgøre 20 pct. af den faste løn.
Som ministeren også har redegjort for, vil det være i strid med principperne om mindretalsbeskyttelse samt statsstøttereglerne fra EU, hvis Finansministeriet stiller krav til de private aktionærer om, at banken ikke længere skal drives med det formål at få et overskud.
I og med at Finansministeriet vil blive den største aktionær, får ministeriet også til opgave at ansætte bestyrelsen.
Jeg mener, at ministeriet fuldt ud er kompetent til at vælge den bestyrelse samt formand, der kan få vestjyskBANK på ret køl igen.
Det er så denne bestyrelse, som har bemyndigelse til at ansætte og afskedige ledelsen, såfremt denne ikke lever op til sin opgave.
Regeringen vil altså ikke, som Enhedslisten foreslår, direkte udskifte bankens ledelse.
Den opgave påhviler bestyrelsen, som er valgt af staten.
I forhold til principperne om, hvordan staten agerer over for andre statslige selskaber, kan man ikke stille specifikke krav til beskæftigelse, bæredygtighed osv. i bankens udlånsarbejde.
Det, der står tilbage – som jeg også nævnte for ca. 14 dage siden, da vi havde et lignende forslag – er, at det her i høj grad er et spørgsmål om moral, og at vi skal benytte enhver lejlighed til også at diskutere med de kunder, som er i pengeinstitutterne, om de hver især mener, at deres pengeinstitut lever op til de krav, som man som kunde vil have til et sundt pengeinstitut.
På baggrund af disse forhold kan SF ikke stemme for Enhedslistens beslutningsforslag.